Diari Oficial de la Generalitat Valenciana


Sumari del DOGV 3261, del 10-06-1998 (1998/4438)

Informació pública de l'estudi de detall, projecte de reparcel·lació forçosa corregit i projecte d'urbanització de la unitat d'execució número 3 del Pla Parcial del Nord del Palància.
---------------------------------------------------------------------------------------------------------------------------------------------------------------------------------------

### Dades del document

Número de DOGV
:   3261

Data del DOGV
:   10-06-1998

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   1998/4438


Organisme emissor
:   Ajuntament de Sagunt

Tipus de document
:   Anunci

Informació pública de l'estudi de detall, projecte de reparcel·lació forçosa corregit i projecte d'urbanització de la unitat d'execució número 3 del Pla Parcial del Nord del Palància. [1998/A4438]
  
Mitjançant la Resolució de data 14 de maig de 1998, s'ha resolt el següent:
  
Sotmetre al tràmit d'informació pública l'estudi de detall, projecte de reparcel·lació forçosa corregit i projecte d'urbanització de la unitat d'execució número 3 del Pla Parcial del Nord del Palància. Expedients: 1/98 i 9/98.
  
D'acord amb les atribucions que em confereix l'article 45 de la Llei Reguladora de l'Activitat Urbanística, de la Generalitat Valenciana, en concordança amb els articles 46, 52, 53 i 69 del mateix text legal, aquesta Alcaldia formula la resolució següent:
  
Vist 1. Que mitjançant l'acord plenari de data 31 de juliol de 1997 es va adjudicar definitivament el Programa d'Actuació Integrada de la Unitat d'Actuació Número 3 del Pla Parcial del Nord del Palància en favor del senyor Julián Castellblanque Pérez, en nom i representació de l'empresa Alser, SL.
  
Vist 2. Que continuant els tràmits de l'expedient l'urbanitzador Julián Castellblanque ha presentat els documents següents:
  
- Estudi de detall, presentat en data 3 de febrer de 1998 i número de registre d'entrada 1.162.
  
- Projecte de reparcel·lació forçosa corregit, presentat en data 29 d'abril de 1998 i número de registre d'entrada 4.578, redactat pels arquitectes Fernando Juan Samper i Celso Varela Galán.
  
- Projecte d'urbanització pròpiament dit, presentat en data 27 de març de 1998, redactat pels arquitectes Fernando Juan Samper i Celso Varela Galán, pont Bru i Vidal i Projecte d'Obres de Defensa del Riu Palància, redactat per l'enginyer de camins Carlos Lázaro Fernández.
  
- Els projectes tècnics específics:
  
a) Projecte d'enllumenat públic.
  
b) Projecte de centre de transformació.
  
c) Projecte de centre de repartiment i transformació per telecomandament.
  
d ) Projecte de xarxa subterrània de mitjana tensió.
  
e) Projecte de xarxa subterrània de baixa tensió.
  
Redactats per les empreses Ofitesa i Ingeinsa..
  
Vist 3. Que el tècnic de planejament de l'Oficina Tècnica d'Urbanisme, en data 4 de maig de 1998, emet un informe favorable sobre l'estudi de detall, i conclou de la manera següent:
  
Examinat aquest document, resulta que:
  
- Ordena els volums dins de la unitat urbana (UE-3), sense alterar els usos del sòl ni augmentar-ne l'aprofitament.
  
- No suprimeix ni redueix els espais públics previstos en el planejament de rang superior.
  
- Possibilita una distribució més racional per a les del tipus 2 (col·lectives amb caixa d'escales). No obstant això, per a més claredat, la frase "limitar l'edificació col·lectiva..." dins de l'apartat 3, objectius, ha de substituir-se per "afavorir l'edificació col·lectiva ..", ja que res no n'impedeix la utilització en illes de cases afectades.
  
- No s'impedeix o menyscaba el dret d'adjudicació dels propietaris a substanciar el seu aprofitament en les illes afectades.
  
Vist 4. Que en data 4 de maig de 1998, el tècnic municipal va emetre un informe favorable sobre el projecte de reparcel·lació forçosa, de la manera següent:
  
El document presentat per l'agent urbanitzador patia una sèrie de mancances i errors materials que aconsellava la seua reformulació. En concret, van ser reformats o completats:
  
- Plànol d'adjudicació, per eliminació de proindivisió.
  
- Quadre general, pel mateix motiu.
  
- Fitxes d'adjudicacions, per la mateix raó.
  
- Identificació de dades parcel·làries en el plànol 2. Localització de les adjudicacions sobre parcel·lari per a una major comprensió de les superposicions d'aportacions adjudicacions.
  
- Inclusió del número cadastral en el plànol 1. Aportacions.
  
- Nou plànol 7. Adjudicacions cotes.
  
Aquest projecte de reparcel·lació esmena les mancances i errors assenyalats, per la qual cosa pertoca emetre un informe favorable a l'efecte del compliment de la normativa aplicable (RGU, LRAU) i del planejament vigent (Pla General d'Ordenació Urbana, Pla Parcial PAU-1).
  
Vist 5. Que el tècnic de planejament de l'Oficina Tècnica d'Urbanisme, amb data 6 de maig de 1998, emet un informe favorable sobre el projecte d'urbanització, condicionat a la incorporació a aquest d'una reforma dels accessos previstos, adaptant-los al que s'ha indicat en l'avantprojecte, així com considerant el xop comú com a substitut de l'albereda inundable de l'obra de defensa.
  
Vist 6. Que el tècnic del Departament de Manteniment, amb data 8 de maig de 1998, emet un informe favorable sobre el Projecte Tècnic d'Enllumenat Públic amb una sèrie de consideracions que han de tenir en compte en el projecte d'urbanització i que es detallen tot seguit:
  
1. Les lluminàries han de ser d'aïllament elèctric, classe II, en vials principals, ja que es considera en l'apartat 8 de les condicions addicionals a l'alternativa tècnica.
  
2. Diferencials de temps i sensibilitat regulables (Ordre de 15 de juliol de 1997, Conselleria d'Indústria, aplicació apartat 8 de les condicions addicionals a l'alternativa tècnica.)
  
3. D'acord amb l'apartat 8 de les condicions addicionals de l'alternativa tècnica, la il·luminació de les rotondes haurà de ser des del centre.
  
4. En vials de dimensions reduïdes s'hauran de disposar de forma unilateral els punts de llum i menor equidistància, sempre que es mantinga el paràmetre luminotècnic, per tal d'aplicar les condicions addicionals a l'alternativa tècnica.
  
5. S'hauran de posar dobles lluminàries en disposició unilateral en les línies divisòries V-50 i espais lliures i també amb l'albereda, apartat 21 de les condicions addicionals de l'alternativa tècnica, sent aplicable aquest criteri als bulevards que es formaran als vials més amplis.
  
Vist 7. Que el Departament de Projectes i Obres ha emés un informe favorable sobre el projecte d'urbanització, en data 24 d'abril de 1998, formulant-hi les objeccions següents:
  
1. El projecte d'urbanització no té el visat col·legiat preceptiu.
  
2. La documentació aportada no compleix el que disposa el Reial Decret 1.627/1997, de 24 d'octubre, sobre disposicions mínimes de seguretat i salut en les obres de construcció.
  
3. En la memòria, en el punt II del títol 3, pavimentació, es diu: "A falta dels oportuns assajos d'identificació de sòls, que es realitzarà amb anterioritat a la redacció dels projectes d'urbanització, la identificació visual...". No s'aportaran els resultats dels esmentats assajos, que se suposa que valen de base per a determinar les seccions constructives projectades.
  
4. De la lectura del punt IV del títol 5, vies tipus, de la memòria del projecte d'urbanització, sembla deduir-se que les distintes seccions constructives dels vials que es projecten són els que apareixen ombrejats en la taula corresponent al punt 3 del títol 3, pavimentació. Caldria aclarir convenientment aquest punt de manera que no hi haguera dubtes.
  
Vist 8. Que l'enginyer de l'Oficina Tècnica d'Obres, Cicle de l'Aigua, diu, en dat 6 de maig d'enguany, que s'han observat les deficiències i particularitats següents:
  
1. El traçat previst per a les xarxes de proveïment d'aigües i recollida d'aigües negres es considera insuficient. Entre altres qüestions, queda sense servei la parcel·la on està ubicat el Col·legi Públic Ausiàs March.
  
2. Els càlculs de les xarxes de proveïment d'aigües i clavegueram no es consideren adequats, a causa que tan sols s'ha realitzat un predimensionat basat en el procediment descrit en la guia d'urbanització per als avantprojectes. Per als càlculs caldria tenir en compte els cabals necessaris per a les zones que hi afronten pendents d'urbanitzar que en un futur connecten a les xarxes de la unitat d'execució 3.
  
3. Caldria justificar els cabals corresponents a les parcel·les destinades a equipament, i també preveure les preses necessàries a aquestes parcel·les.
  
4. Caldria reflectir en els plànols el punt de connexió de la xarxa de proveïment projectada a l'existent, indicant les vàlvules i peces especials que s'han d'instal·lar en la connexió.
  
5. Queden sense emmallar alguns trams de la xarxa de subministrament d'aigua.
  
6. La canonada de proveïment d'aigua hauria de disposar de ventoses en els punts alts de la xarxa (especialment la canonada de Ø 300 mm), així com de desguassos a la xarxa de recollida d'aigües pluvials.
  
7. En l'inici de les derivacions per a la xarxa de reg caldrà instal·lar una vàlvula de tancament elàstic, del tipus utilitzat per a la xarxa de proveïment.
  
8. El detall que figura en el plànol de la xarxa d'aigua per a la rasa no es correcte, ja que la canonada hauria d'estar recoberta amb arena fins a 30 centímetres per damunt de la seua generatriu superior. D'una altra banda, l'ample de la rasa de la canonada de proveïment que s'indica en el plànol de detall és massa petit.
  
9. No s'especifiquen en el projecte aportat els elements de què constarà l'estació de bombeig d'aigües residuals, ni s'aporten plànols d'aquesta o preus de les distintes partides que inclourà aquesta obra.
  
10. No s'aporten perfils longitudinals de la xarxa de clavegueram (tant aigües negres com aigües pluvials), ni tan sols s'indiquen els pendents dels distints trams de les xarxes.
  
11. En el plànol de xarxa de sanejament s'indica com a punt de connexió de la canonada d'impulsió d'aigües residuals el col·lector del carrer dels Horts; tanmateix, es considera més convenient connectar al col·lector de l'avinguda dels Sants de la Pedra. Per això, caldria estudiar aquesta possibilitat i, en cas de ser viable, esmenar el punt de connexió indicat en el projecte, modificant també les partides corresponents del pressupost.
  
12. En els trams on s'adopte una secció ovoide en lloc d'una secció circular caldrà justificar la seua conveniència, així com especificar el tipus de junta que cal usar, de manera que s'aconseguisca una total estancació
  
13. Segons la memòria del projecte, el sistema utilitzat per a la xarxa de clavegueram serà semiseparatiu, si bé els càlculs s'han realitzat per a un sistema separatiu, per la qual cosa, si existeix un error en la memòria, caldrà esmenar-lo per a evitar confusions.
  
14. El diàmetre mínim de les canonades serà de 4 mil·límetres, en lloc de 300 mil·límetres, com s'ha adoptat en el projecte.
  
15. En el pressupost aparentment s'han omés les preses de les parcel·les a la xarxa de recollida d'aigües pluvials.
  
16. La canonada d'impulsió d'aigües residuals hauria de disposar de ventoses, i caldria justificar-ne en el projecte ubicació i característiques.
  
17. Caldria aportar el plànol de detalls dels sobreeixidors previstos al riu.
  
18. L'ample de la rasa que s'ha considerat en el capítol de moviment de terres del pressupost pe a les canonades de clavegueram és insuficient, així com el que figura a la partida de recobriment de les canonades amb formigó en massa H-100 (capítol 8. Voreres i revestiments).
  
19. En la partida de formigó en massa H-100, en reforçament de rases de clavegueram, falta incloure el recobriment de la canonada de PVC 20 centímetres de diàmetre de corrugat gris, i de la canonada de formigó ovoide de 800/1.200 mil·límetres.
  
20. Els pous de registre haurien de ser de rajola massissa d'un peu d'espessor, i ser assentats sobre una solera de formigó H-200, en lloc de H-125, com s'indica en el pressupost.
  
21. En el traçat en planta de la xarxa d'aigües negres s'assenyalen dos tipus diferents de pous de registre, si bé en els detall tan sols apareix un tipus de pou de registre, així com en el pressupost.
  
22. El nombre de pous de registre que figura en el pressupost és inferior al que apareix en els plànols de la xarxa de clavegueram.
  
23. El diàmetre de les preses de clavegueram haurà d'estar d'acord amb les recomanacions sobre preses de sanejament de l'Associació Espanyola de Proveïment d'Aigua i Sanejament.
  
24. Les tapes d'arquetes de registre de les preses d'aigua i clavegueram hauran de ser del tipus utilitzat habitualment per l'Ajuntament. Així mateix, les tapes dels pous de registre hauran de ser de fosa dúctil, classe D-400, amb junta elàstica per a absorbir vibracions.
  
25. Caldrà presentar en la Confederació Hidrogràfica del Xúquer la sol·licitud, junt amb la documentació necessària, per a realitzar les obres dels sobreeixidors.
  
Independentment de l'anterior, a causa de la importància de la xarxa de reg projectada, es considera que hi hauria d'emetre un informe el Departament de Manteniment.
  
Respecte del Projecte d'Ampliació del Pont Bru i Vidal, cal indicar que s'hauria de justificar i aportar alguna plànol de detall dels suports que es disposaran per al pas dels distints serveis. Quant a la canonada de proveïment d'aigua, caldrà justificar que els suports, mitjançant perfils IPN-80 cada 5 metres, són adequats per a les característiques resistents de la canonada de fibrociment que s'ha d'instal·lar.
  
Vist 9. Que amb data 5 de maig de 1998 ha tingut entrada en aquest Ajuntament un escrit de l'urbanitzador mitjançant el qual manifesta que s'ha procedit a la formulació del projecte de reparcel·lació forçosa com a conseqüència de no haver pogut arribar a acords amb distints propietaris afectats.
  
Vist que el Departament de Manteniment, en data 12 de maig d'enguany, emet un informe sobre la part referent a jardineria i l'esquema de la xarxa de reg, de forma favorable, però amb les recomanacions següents:
  
1. Completar, si pertoca, la instal·lació de regatge localitzat gota a gota, amb el fi que incloga tota la plantació, ja siga en escocell o altres.
  
2. Definir els sistema de regatge localitzat quant a la seua delimitació per sectors de reg.
  
3. Subministrament i instal·lació, igual que ja ho estan realitzant els serveis de jardineria de l'Ajuntament (Pedres Blaves, Triangle Umbral, rotonda, passeig marítim, Baladre, etc.)
  
4. Subministrament i instal·lació d'aparells de mesura del consum d'aigua per al reg. Igual que en el punt anterior, la majoria de jardins municipals en disposen.
  
Vist 10. Que, d'altra banda, existeixen alguns propietaris cadastrals de finques que no són coincidents amb els propietaris registrals, i que d'aquest aspecte ha estat assabentat aquest Ajuntament a partir de l'expedició de les certificacions de dominis i càrregues obtingudes del Registre de la Propietat, i que són:
  
Atés 1. Que l'article 54 de les normes del Pla General Municipal d'Ordenació d'aquesta ciutat, en concordança amb el que disposa l'article 26 de la Llei Reguladora de l'Activitat Urbanística, de la Generalitat Valenciana, estableix la possibilitat de tramitar estudis de detall en els termes i l'abast que aquests preceptes estableixen.
  
Atés 2. Que el procediment de tramitació de l'esmentada figura de planejament està establit en l'article 52 de la Llei Reguladora de l'Activitat Urbanística, i que li és aplicable el règim establit per a la tramitació dels programes d'actuació integrada, que podran ser promoguts per qualsevol interessat (segon paràgraf de l'apartat A) de l'esmentat article), als quals no seran aplicables les regles referents a la competència entre proposicions.
  
Atés 3. Que el punt 2.4 de l'article 66 de la Llei Reguladora de l'Activitat Urbanitzadora estableix que "l'urbanitzador pot exercir les prerrogatives següents", entre altres ..."a falta d'acord amb els propietaris", sotmetre a informació pública un o diversos projectes de reparcel·lació, i en el mateix sentit, el punt 2.d de l'article 68 de la llei, que textualment diu: "Permutar forçosament, si no hi ha un previ acord, les finques originàries dels propietaris per parcel·les edificables, que s'adjudicaran a aquests segons el seu dret".
  
Atés 4. Que l'article 69 de l'esmentada llei estableix el procediment i efectes de la reparcel·lació forçosa, que se subjectarà a les següents actuacions prèvies a l'aprovació per l'Ajuntament:
  
A) Informació pública convocada en les mateixes condicions de publicitat, forma i termini que regulen els articles 46.1 i 3 o 48.
  
B) Sol·licitud d'un certificat registral de domini i càrregues, simultània a la convocatòria de la informació pública.
  
D) Requeriment dels propietaris a l'urbanitzador, dins del període d'informació pública, per a dirimir controvèrsies respecte de la valoració de drets i contestació de l'urbanitzador.
  
Atés 5. Que caldria matisar l'anterior en allò referent al que estableix l'article 310.1 del Text Refós de la Llei del Sòl, d'aplicació plena, segons el qual "La iniciació de l'expedient de reparcel·lació... es farà constar en el Registre, per una nota al marge de l'última inscripció de domini de les finques corresponents"; aquest aspecte és d'aplicació preferent, en relació amb l'article 69 de la Llei Reguladora de l'Activitat Urbanística, d'acord amb la jerarquia normativa. Així s'entén pels comentaris a la llei formulats pel catedràtic de Dret, Fernando Romero Saura, i l'advocat urbanista, José Luis Lorente Tallada.
  
Atés 6. Que l'article 53 de la Llei Reguladora de l'Activitat Urbanística estableix que els projectes d'urbanització per a actuacions integrades se sotmetrà al procediment d'aprovació propi dels programes, llevat del que afecte la competència entre iniciatives.
  
Atés 7. Que l'article 46 de la Llei Reguladora de l'Activitat Urbanística, i a l'efecte dels tràmits dels anteriors projectes esmentats, estableix el procediment següent: regula la informació pública, establint que a tots els efectes hauria d'anunciar-se mitjançant un edicte publicat en un diari d'informació general editat a la Comunitat Valenciana i posteriorment o simultàniament en el Diari Oficial de la Generalitat Valenciana, amb l'advertiment de la possibilitat de formular al·legacions, durant 20 dies comptadors des de l'última publicació de l'edicte. No és preceptiva la notificació formal i individual als propietaris afectats, però abans de la publicació de l'edicte caldrà trametre un avís amb el seu contingut al domicili fiscal de les persones que consten en el cadastre com a titulars de drets afectats per l'actuació proposada.
  
Igualment, caldrà notificar aquest tràmit i els següents als propietaris registrals dels terrenys, atés que són coneguts en haver-se incorporat el certificat de domini i l'anotació marginal de les finques afectades, en virtut de l'article 310.1 del Text Refós de la Llei del Sòl.
  
En vista de tot l'anterior, resolc:
  
Primer
  
Sotmetre al tràmit d'informació pública l'estudi de detall de la unitat d'execució número 3 del Pla Parcial del Nord de Palància, mitjançant un anunci publicat en un diari d'informació general editat a la Comunitat Valenciana i posteriorment o simultàniament en el Diari Oficial de la Generalitat Valenciana. Abans de la publicació de l'edicte se'n trametrà un avís a propietaris cadastrals, amb l'advertiment de la possibilitat de formular al·legacions, per un termini de 20 dies hàbils, comptadors a partir de la publicació en el Diari Oficial de la Generalitat Valenciana.
  
Segon
  
Sotmetre al tràmit d'informació pública el projecte de reparcel·lació forçosa corregit de la unitat d'execució número 3, de data d'entrada en aquest Ajuntament 29 d'abril de 1998, del Pla Parcial del Nord del Palància, en els mateixos mitjans i terminis que s'inclouen en l'acord anterior; el qual té aquest caràcter atés que no ha pogut arribar-se a un acord amb distints propietaris afectats.
  
Tercer
  
Així mateix, sotmetre al tràmit d'informació pública, en els mateixos mitjans i terminis inclosos en el primer dels acords, el Projecte d'Urbanització de la Unitat d'Execució número 3 del Pla Parcial del Nord del Palància, que comprén els documents següents:
  
- Projecte d'urbanització pròpiament dit.
  
- Projecte d'ampliació del pont Bru i Vidal.
  
- Projecte d'obres de defensa del riu Palància.
  
- Els projectes tècnics específics:
  
a) Projecte d'enllumenat públic.
  
b) Projecte de centre de transformació.
  
c) Projecte de centre de repartiment i transformació per telecomandament.
  
d) Projecte de xarxa subterrània de mitjana tensió.
  
d) Projecte de xarxa subterrània de baixa tensió.
  
Les precisions, modificacions i la resta de particularitats incloses en els informes dels tècnics municipals hauran d'arreplegar-se en el projecte d'urbanització abans de la seua aprovació definitiva.
  
Quart
  
Concedir un tràmit d'audiència de 10 dies, amb la prèvia aprovació definitiva dels projectes referits (estudi de detall, projecte de reparcel·lació i projecte d'urbanització) a aquells propietaris registrals que, en un principi, no havien sigut tinguts en compte com a tals, la relació dels quals s'inclou en el vist número 10 d'aquesta resolució, ja que existia una disparitat amb els que figuraven com a cadastrals, d'acord amb el que s'estableix en l'apartat c) de l'article 69 de la Llei Reguladora de l'Activitat Urbanística.
  
Cinqué
  
Qualsevol persona interessada podrà comparéixer en l'Ajuntament de Sagunt, Departament d'Urbanisme, i consultar la documentació corresponent.
  
Cosa que es fa pública perquè se'n prenga coneixement.